Was jou hande skoon – FamNet
Was jou hande skoon
Was jou hande skoon,
Sodat die Corona virus nie op jou kom woon!
Illustrasie: Helena van der Nest
Lielie en haar familie is baie gehoorsaam. Hulle het na President Cyril Ramaphosa geluister en tydens die grendeltyd nêrens heen gegaan nie. Vandag moet sy saam met Mamma winkel toe gaan om skoene te koop, want haar skoene druk haar groottone.
By die winkel verkyk sy haar aan al die mense met maskers en sy verbeel haar sy is deel van 'n "superhero" fliek. In haar verbeelfliek groet die "superheroes" mekaar op 'n spesiale manier, deur hulle elmboë teen mekaar te druk. In haar verbeelfliek kan jy die Corona virus wegskiet met jou vingers as jy vir 20 tellings jou hande gewas het. Jy kan ook vir die virus tong uitsteek agter jou masker en dit dan wegblaas sodat dit nie op jou kom woon nie!
In haar verbeelfliek kan jy jou hande wyd uitsprei en vinnig in die rondte draai sonder om jou maatjie om te stamp, want almal staan amper twee meter van mekaar af weg. In haar fliek gebruik almal handsaniteerders en dit verander jou hande in 'n skild wat jou spesiale wapen is om jou teen die virus te beskerm. In Lielie se verbeelfliek werk al die mense in die wêreld saam teen die virus en gee vir nou nie vir mekaar drukkies nie.
Lielie draai vinnig in die rondte terwyl sy haar vuis in die lug hou net soos regte "superheroes' maak. "Lielie, wat op aarde maak jy?" vra Mamma. Lielie lag en vertel vir Mamma van haar verbeelfliek. "Ek wens al die mense in die wêreld kan in jou fliek wees, Lielie, dan sal ons verseker die virus kan wen."